**«‘Ενας πατέρας μετανοεί»**

**« Άκου γιε μου! Στα λέω αυτά ενώ εσύ κοιμάσαι, διπλωμένος κουβαράκι μικρό με τις σγουρές σου ξανθές μπούκλες να σου πέφτουν στο μέτωπο. Μπήκα κρυφά στο δωμάτιό σου. Λίγα λεπτά πριν, καθώς καθόμουν και διάβαζα στο σαλόνι, ένα αποπνικτικό κύμα τύψης με πλημμύρισε. Νιώθοντας λοιπόν ένοχος ήρθα στο κρεβατάκι σου.**

**Να τι σκεφτόμουν: Τα ‘βαλα μαζί σου, γιε μου, σου φώναξα και σε μάλωσα την ώρα που ντυνόσουν για να πας στο σχολείο σου επειδή δεν έπλυνες καλά το πρόσωπό σου. Τα ‘βαλα μαζί σου, επειδή έφευγες με αγυάλιστα παπούτσια. Σου φώναξα αγριεμένος, όταν κάτι απ’ το χέρι σου, έπεφτε στο πάτωμα.**

**Την ώρα του πρωινού σου ανακάλυπτα σφάλματα. Λέρωνες το τραπεζομάντηλο. Μπουκωνόσουν με πολύ φαγητό. Ακουμπούσες τους αγκώνες σου στο τραπέζι. Άλειφες με περισσότερο βούτυρο τη φέτα του ψωμιού σου. Κι ωστόσο, όταν έβγαινες έξω να παίξεις κι εγώ έφευγα για τη δουλεια μου, εσύ μου φώναζες και μου κουνούσες το χέρι: «Γεια σου μπαμπά!»**

**Αυτά λοιπόν σκεφτόμουν τώρα το απόγευμα. Αλλά δεν είναι μονό αυτά. Γυρνώντας από τη δουλειά, σε βρήκα στο πεζοδρόμιο πεσμένο στα γόνατα να παίζεις. Οι κάλτσες σου ήταν τρύπιες. Σε ταπείνωσα μπροστά στους φίλους σου, παίρνοντάς σε μαζί μου στο σπίτι.**

**Θυμάσαι αργότερα, όταν διάβαζα στο σαλόνι που μπήκες μέσα ντροπαλά, με μια πληγωμένη έκφραση στο βλέμμα; Όταν σήκωσα τα μάτια μου από την εφημερίδα εκνευρισμένος για τη διακοπή, στάθηκες στην πόρτα κοιτάζοντάς με και μετά έτρeξες πάνω μου, με αγκάλιασες και με φίλησες και τα μικρά σου χέρια με έσφιγγαν με τόση τρυφερότητα, όση μπορούσε ο Θεός να βάλει στη μικρή σου καρδούλα.**

**Λοιπόν γιε μου, μετά από αυτό η εφημερίδα μου έπεσε από τα χέρια και ένας αρρωστημένος φόβος με πλημμύρισε. Τάχα δεν έκανα τα ίδια όταν ήμουν μικρός; Όχι πως δε σε αγαπώ γιε μου, αλλά είναι που έκανα λάθος να περιμένω πολλά από ένα μικρό αγόρι σαν εσένα. Σε μετρούσα με το δικό μου μέτρο.**

**Από αύριο θα είμαι ένας αληθινός πατέρας. Θα παίζω μαζί σου, θα λερώνομαι μαζί σου, θα υποφέρω όσο υποφέρεις, θα γελώ όσο θα γελάς.**

**Φοβάμαι πως ως τώρα σε αντιμετώπιζα σαν άντρα. Ωστόσο καθώς σε βλέπω τώρα, γιε μου μαζεμένο ένα κουβαράκι να κοιμάσαι αδύναμος, καταλαβαίνω πως είσαι ακόμα μωράκι. Χτες ακόμα ήσουν στην αγκαλιά της μητέρας σου και ακουμπούσες το κεφαλάκι σου στον ώμο της.**

**Σου ζήτησα πολλά. Πάρα πολλά. Συγγνώμη.»**